Diari Oficial de la Generalitat Valenciana


Sumari del DOGV 6127, del 21-10-2009 (2009/11905)

Resolució de 14 de setembre de 2009, del director general de Justícia i Menor, de la Conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Oficial d'Enginyers Geòlegs de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6127

Data del DOGV
:   21-10-2009

Secció del DOGV
:   V. ANUNCIS - C) ALTRES ASSUMPTES

Número del document
:   2009/11336


Data del document
:   14-09-2009

Organisme emissor
:   Conselleria de Justícia i Administracions Públiques

Tipus de document
:   Resolució

Resolució de 14 de setembre de 2009, del director general de Justícia i Menor, de la Conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Oficial d'Enginyers Geòlegs de la Comunitat Valenciana. [2009/11481]  
L'Estatut d'Autonomia de la Comunitat Valenciana, en l'article 49.1.22ª, segons la redacció donada per la Llei Orgànica 1/2006, de 10 d'abril, confereix a la Generalitat competència exclusiva en matèria de Col·legis Professionals i exercici de professions titulades, sense perjudici del que disposen els articles 36 i 139 de la Constitució.   
L'article 7 de la Llei 6/1997, de 4 de desembre, de Consells i Col·legis Professionals de la Comunitat Valenciana, i l'article 8 del seu Reglament de desplegament, aprovat per Decret 4/2002, de 8 de gener, del Govern Valencià, disposen que la creació de col·legis professionals -amb àmbit d'actuació a la Comunitat Valenciana, sense perjudici de l'àmbit territorial dels ja existents- es farà mitjançant una llei de la Generalitat.  
En data 5 de febrer de 2009, Miguel Cano González, en representació de l'Associació d'Enginyers Geòlegs de la Comunitat Valenciana (AIGCV), va formular petició de creació del Col·legi Oficial d'Enginyers Geòlegs de la Comunitat Valenciana, en compliment de l'acord adoptat per la seua Assemblea General Ordinària en data 15 de març de 2008, d'iniciar els tràmits necessaris per a la creació del Col·legi, segons certificat expedit pel secretari d'aquesta i amb el vistiplau del president.  
La petició referida, juntament amb la documentació que s'acompanya, incorpora els aspectes exigits per l'article 9.5 del Decret 4/2002, de 8 de gener. La denominació que es pretén donar al Col·legi és la de: Col·legi Oficial d'Enginyers Geòlegs de la Comunitat Valenciana, i el seu àmbit territorial, en conseqüència, el de la Comunitat Valenciana.   
Segons la documentació presentada, l'enginyeria geològica es pot definir com la disciplina que s'ocupa de la resolució de problemes relacionats amb la interacció directa i indirecta de l'home amb el medi geològic, entenent aquest com el suport de les activitats humanes. Així, el camp d'actuació dels enginyers geòlegs comprén aspectes geològics i tècnics relacionats amb l'enginyeria geotècnica, disseny d'estructures de fonamentació i contenció del terreny, reconeixement del terreny, enginyeria sísmica, ordenació del territori, enginyeria ambiental, enginyeria hidràulica i hidrologia, prospecció, explotació i gestió de recursos minerals i energètics, gestió i recuperació d'entorns degradats, ús i reciclatge de sòls i aqüífers, emmagatzemament i transport de residus, etc. Diferents normes relacionades amb l'edificació, així com amb la gestió de residus, contemplen activitats directament relacionades amb les funcions de l'enginyer geòleg.  
Quant a la titulació professional o altres requisits, per a la incorporació al Col·legi s'exigirà estar en possessió de la titulació d'Enginyer Geòleg, prevista en el Reial Decret 666/1999, de 23 d'abril, pel qual s'estableix el títol universitari oficial d'Enginyer Geòleg i les directrius generals pròpies dels plans d'estudis conduents a l'obtenció d'aquest.  
Igualment, a la petició s'ha acompanyat memòria destinada a motivar i justificar l'interés públic que concorre per a crear tal Col·legi, que limite l'exercici professional lliure de la professió. L'interés públic en la creació del col·legi es fonamenta per l'associació peticionària, amb caràcter general, en el mateix interés públic que concorre per a la creació del títol d'Enginyer Geòleg, en entendre el legislador que els interessos generals afectats per l'actuació que desenrotllen aquests professionals requereixen de la possessió d'uns coneixements específics així com la ratificació dels mateixos per la corresponent titulació acadèmica. I de forma concreta, en primer lloc, en la necessitat pública de regular l'accés a la professió i l'ordenació del seu exercici en atenció als riscos que comporta, així com en la necessitat de disposar d'una instància que represente als professionals i, fonamentalment, en la rellevància social de l'enginyeria geològica i la seua incidència en valors tan importants com la seguretat i el medi ambient, considerant que han de ser els propis professionals, que compten amb el saber i l'experiència d'aquesta branca professional, els qui assumisquen la responsabilitat de definir les regles que han d'observar-se en l'exercici de la seua activitat i jutjar el seu exerciment, donada la complexitat i dinamisme de l'enginyeria geològica.  
Pel que fa al procediment, aportada o completada la documentació que es desprén del seu article 9, l'article 10.2, de l'esmentat Decret 4/2002, exigeix que la petició de creació d'un col·legi professional se sotmeta a informació pública, mitjançant publicació en el Diari Oficial de la Comunitat Valenciana; de resolució dictada per l'òrgan competent, per la qual cosa resulta procedent sotmetre a informació pública la petició de creació del Col·legi Oficial d'Enginyers Geòlegs de la Comunitat Valenciana, arreplegant els aspectes més significatius dels previstos en l'article 9.5 del dit Decret, en particular l'existència d'un interés públic en la creació del col·legi professional, que limite l'exercici lliure de la professió, com s'ha procedit en els paràgrafs anteriors, concedint-se un termini d'un mes per a la formulació d'al·legacions.   
Per tot allò que s'ha exposat, en atenció a les competències atribuïdes pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, i en compliment del que preveu l'article 10.2 del Decret 4/2002, de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de Consells i Col·legis Professionals de la Comunitat Valenciana, resolc:  
Primer  
Sotmetre a informació pública, per un termini d'un mes, la petició de creació del Col·legi Oficial d'Enginyers Geòlegs de la Comunitat Valenciana, per tal que els titulars de drets o interessos legítims, individuals o col·lectius, afectats per la creació de l'esmentat Col·legi, puguen formular les al·legacions que estimen pertinents en el termini indicat.  
Segon  
Les al·legacions a què es fa referència en l'apartat anterior, dirigides al Servei d'Entitats Jurídiques d'aquesta direcció general, es presentaran en el Registre General de la Conselleria de Justícia i Administracions Públiques, siti al carrer del Sant Calze núm. 2 de València, sense perjudici de la possibilitat de fer ús de qualsevol de les oficines i formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 14 de setembre de 2009.- El director general de Justícia i Menor: Antonio Gastaldi Mateo.